Татар мәгарифе порталы
Сез монда
Россия Федерациясендә Бөтенроссия әти-әниләр университеты барлыкка килүе ихтимал. Россия мәгариф һәм фән министры Дмитрий Ливанов сүзләренчә, ул мәктәп һәм гаилә хезмәттәшлеген ныгытырга ярдәм итәчәк.
Бүген Россиядә мәктәп һәм әти-әниләр арасында элемтә юк диярлек. Элегрәк мәктәпләрдә ел саен һәр сыйныфта теләгән әти-әнигә килеп карау мөмкинлеген күздә тоткан ачык дәресләр үткәрелсә, бүген инде уку йорты территориясенә дә үтеп керермен димә. Тимер коймалар, электрон ачкычлар, турникетлар... Балалар иминлеген саклыймы мәктәп әллә әти-әнидән читләшәме – белмәссең. Нәтиҗәдә, баланың иң якын кешеләре укытучының баладан ниләр таләп итүен, улында яки кызында укуга мотивацияне ни рәвешле үстерергә, китап укуга мәхәббәтне ничек уятырга икәнен аңламый. Шуңа да психологиядәге иң гадәти алымнарны да куллана белмәгән әти-әни өй эшләрен тикшерү яки биремнәрне эшләүдә ярдәм итү белән генә чикләнә. Ә кайчак "икелеләр" өчен балага эләгә дә әле.
Шуңа да әти-әниләрне, сәеррәк яңгыраса да, мәктәп белән бер дулкында эшләргә өйрәтергә ниятлиләр. "Бер әти йөз укытучыдан да өстен", "Баланың серле дөньясы. Абый-апасынан бала нигә өйрәнә?", "Бер-беребезне тыңларга һәм ишетергә өйрәнәбез", "Минем балам башкалар кебек түгел", "Юк"дип әйтергә өйрән", "скороход обувь" һ.б. шуның ише темалар әти-әниләр университетындагы дәресләр темасы булырга мөмкин. Сүз уңаеннан мондый уку йорты булдыру идеясе инде яңа түгел һәм кайбер төбәкләрдә алар инде эшләп килә. Әйтик, Волгоградта бу башлангычны югары бәялиләр.
- Бу галимнәр, укытучылар, психологлар, ата-аналар, балалар аралашуы өчен фармаль булмаган мәйданчык. Дәресләр-очрашулар атнага, айга бер яки сессияләп вуз базасында уздырылырга мөмкин. Безнең университетта һәм аның филиалларында мондый очрашулар аена бер тапкыр уза. Алар бушлай, - ди проект җитәкчесе, Волгоград социаль-педагогик университеты доценты Елена Евдокимова.